۱۸۰۵.جی ایلین آوقوست آییندا روس حربی دونانماسی باکی لیمانینا یاخینلاشمیشدی. حسینقولو خان تسلیم اولماق طلبینی ردّ ائتدیگیندن روس دونانماسی‌نین کوماندانی گئنئرال زاوالیشین شهری آتشه توتماغا و موحاصیره‌یه آلماغا باشلادی. حسینقولو خان شاهدان یاردیم ایسته‌دی. شاهین ولیعهدی عباس میرزه اورمیه‌لی عسگر خانا اؤز قووّه‌لری ایله باکی‌نین یاردیمینا گئتمگی امر ائتدی. قوبالی شیخ علی خان دا باکی‌یا یاردیم ائتمگه حاضیرلاشیردی. گئنئرال زاوالیشین باکی‌یا ایران و قوبا طرفیندن یاردیم ائدیله‌جگیندن خبر توتاراق باکی اطرافیندان چکیلدی و لنکرانین یاخینلیغینداکی سارا آداسیندا دوشرگه سالدی. بو حادیثه روس کوماندانلیغی‌نین شیخ علی خانا دوشمن موناسیبتینی داها دا آرتیردی. شیخ علی خانی روسیه‌نین دوشمنی حساب ائدن گئنئرال سیسیانوو شاماخیلی میر مصطفی خاندان قوبا خانی ایله هئچ بیر شکیلده علاقه‌یه گیرمه‌مگی طلب ائتدی.